ไฟแนนเชียลไดเจสต์
บล.ธนชาตขาย DW 5 รุ่นใหม่
23 พ.ย. 2555

บล.ธนชาตขาย DW 5 รุ่นใหม่ 
นางอัศวินี ไตลังคะ ประธานกรรมการบริหารและกรรมการผู้จัดการ บริษัทหลักทรัพย์ (บล.) ธนชาต เปิดตัวใบสำคัญแสดงสิทธิอนุพันธ์ (DW) หมายเลข 16 จำนวน 5 รุ่น ประกอบด้วย ADVA16CB BAY16CA BBL16CA BIGC16CA และ CPF16CB เสนอขายวันแรกวันที่ 26 พ.ย.นี้ มีจุดเด่นเป็น DW ที่อ้างอิงหุ้นปัจจัยพื้นฐานดี มีปริมาณการซื้อขายต่อวันสูง เพื่อให้นักลงทุนสามารถใช้เป็นทางเลือกในการลงทุน
ลูก TTA คว้างานเฉียด 2 หมื่นล้าน
ม.ล.จันทรจุฑา จันทรทัต กรรมการผู้จัดการใหญ่และประธานเจ้าหน้าที่บริหาร บริษัท โทรีเซนไทย เอเยนต์ซีส์ (TTA) เปิดเผยว่า บริษัท เมอร์เมด มาริไทม์ (เมอร์เมด) ซึ่ง TTA ถือหุ้นใหญ่ในสัดส่วน 57.14% ได้งานสัญญาจ้างงานในตะวันออกกลาง 3 สัญญารวด มูลค่ารวมเกือบ 2 หมื่นล้านบาท ตลอดระยะเวลา 5 ปี 
นายเฉลิมชัย มหากิจศิริ รักษาการกรรมการผู้จัดการของเมอร์เมด กล่าวว่า สัญญา 3 ฉบับนี้ จะสร้างรายได้ กำไร และสภาพคล่องที่แข็งแกร่งเป็นระยะเวลาหลายปี 
UV เพิ่มทุนขาย 5 บาท 
คณะกรรมการบริษัท ยูนิเวนเจอร์ (UV) มีมติเพิ่มทุนจดทะเบียน จำนวน 1,147,155,922 หุ้น ให้กับผู้ถือหุ้นเดิมที่มีชื่อในทะเบียนวันที่ 30 พ.ย.นี้ ในอัตราส่วน 1.5 หุ้นใหม่ต่อ 1 หุ้นเดิม ราคาเสนอขาย 5 บาท/หุ้น เพื่อนำไปซื้อหุ้นของบริษัท แกรนด์ ยูนิตี้ ดิเวลล็อปเมนท์ และชำระคืนเงินกู้จากสถาบันการเงิน 
สำหรับการทำคำเสนอซื้อหุ้นบริษัท แผ่นดินทอง พร็อพเพอร์ตี้ ดีเวลลอปเม้นท์ (GOLD) นั้น มีผู้เสนอขายจำนวน 574,369,645 หุ้น คิดเป็น 50.64% และจำนวนใบสำคัญแสดงสิทธิที่จะซื้อหุ้นของ GOLD จำนวน 235,478,220 หน่วย ทำให้บริษัทประสบความสำเร็จในการซื้อหุ้น GOLD
RPC ซื้อหุ้น SAMCO 22%
บริษัท สัมมากร (SAMCO) เปิดเผยว่า เมื่อวันที่ 22 พ.ย. 2555 บริษัทได้รับแจ้งจากผู้ถือหุ้นใหญ่ ว่าได้ขายหุ้นที่ถืออยู่ในบริษัทให้แก่ บริษัท ระยองเพียวริฟายเออร์ (RPC) จำนวน 99 ล้านหุ้น หรือ 22% ทำให้ผู้ถือหุ้นลำดับที่ 1 ลดการถือหุ้นจาก 43.87% คงเหลือ 28.53% และผู้ถือหุ้นลำดับที่ 2 คงเหลือ 3.52% จากที่ผ่านมาถือหุ้นจำนวน 10.18%